Mar 28,2015
కార్పొరేట్‌ సంస్థల    అప్పులపై ఇక పరిమితి!
ముంబయి: కార్పొరేట్‌ సంస్థలకు బ్యాంకులు ఇచ్చే రుణాల పరిమితి తగ్గించాలని భారతీయ రిజర్వు బ్యాంకు (ఆర్‌బీఐ) ప్రతిపాదించింది. ఈ రంగంలో బ్యాంకుల మొండి బకాయిలు పెరుగుతున్న నేపథ్యంలో వాటిని కట్టడి చేసే కార్యక్రమంలో భాగంగా ఆర్‌బీఐ ఈ దిశగా యోచిస్తోంది. తాజా ప్రతిపాదన మేరకు బ్యాంకులు, కార్పొరేట్‌ సంస్థల మూల పెట్టుబడిలో 25 శాతం మేరకు మాత్రమే రుణాలను ఇవ్వాల్సి ఉంటుంది. గతంలో ఈ పరిమితి దాదాపు 55 శాతంగా ఉంది. ఈ తాజా ప్రతిపాదనను జనవరి 2019 నుంచి అమలులోకి తేవాలని ఆర్‌బీఐ అధికారులు యోచిస్తున్నారు. కార్పొరేట్‌ సంస్థలు తమ ఆర్థిక అవసరాల నిమిత్తం ఎక్కువగా బ్యాంకులపైనే ఆధారపడుతున్నట్లు ఆర్‌బీఐ వ్యాఖ్యానించింది. దీనిని నియంత్రించేందుకు గాను చర్యలు తీసుకోవాలని యోచిస్తున్నట్లు కేంద్ర బ్యాంకు తెలిపింది. ఇకపై కార్పొరేట్‌ సంస్థలు కనిష్ఠంగా కొంత పెట్టుబడిని కార్పొరేట్‌ బాండ్లు, వాణిజ్య బాండ్ల ద్వారా కూడా సేకరించేలా నిబంధనలను తీసుకురానున్నట్లు ఆర్‌బీఐ తెలిపింది. ఏప్రిల్‌ 30 లోపు ఈ ప్రతిపాదనలపై అభిప్రాయలను పంపాల్సిందిగా ఆర్‌బీఐ కోరింది. కొత్తకొత్త ప్రతిపాదనలతో ఆర్‌బీఐ నిత్యం చర్చా పత్రాలను విడుదల చేస్తుండడం తెలిసిన విషయమే.
మీ స్నేహితులకు రికమెండ్ చెయ్యండి